மடகாசிரா

மடகாசிரா (Madakasira) என்பது  இந்திய மாநிலமான ஆந்திராவின் அனந்தபூர் மாவட்டத்திலுள்ள ஒரு நகரமாகும்.   இது அருகிலுள்ள நகரமான இந்துபூரிலிருந்து 33 கி.மீ தூரத்தில் உள்ளது. இது கர்நாடகாவுடன் மாநில எல்லைக்கு அருகில் அமைந்துள்ளது. இங்குள்ள ஒரு மலைக் கோட்டை தேசிய முக்கியத்துவம் வாய்ந்தது. இது இந்தியத் தொல்லியல் ஆய்வகத்தின் பாதுகாக்கப்பட்ட நினைவுச்சின்னங்களில் ஒன்றாகும்.

நிலவியல் 
மடகாசிரா 13.9369 ° வடக்கிலும் 77.2694 ° கிழக்கிலும் அமைந்துள்ளது.   இதன் சராசரி உயரம் 676 மீட்டர் (2221 அடி) ஆகும். மடகசிரா மலையின் உயரம் கடல் மட்டத்திலிருந்து 2936 அடியாக உள்ளது. முன்பு இது சிம்மகிரி என்று அழைக்கப்பட்டது. ஏனெனில் ஒரு பக்கத்திலிருந்து பார்த்தால் மலை தூங்கும் சிங்கம் போல் தெரிகிறது. மடகசிராவைச் சுற்றி ஏராளமான தாவரங்கள் இல்லாத தனிமைப்படுத்தப்பட்ட சிகரங்கள் மற்றும் பாறைக் கொத்துகள் உள்ளன. அனந்தபூர் மாவட்டத்தின் பிற இடங்களுடன் ஒப்பிடும்போது நகரம் குளிரானது, எனவே அனந்தபூர் மாவட்டத்தின் ஊட்டி என்று பொருத்தமாக அறியப்படுகிறது.

கோயில்கள் 
நகரைச் சுற்றி சிவனுக்கு அர்ப்பணிக்கப்பட்ட பல கோவில்களும், கல்வெட்டுகளும் உள்ளன. இங்கு விஜயநகரப் பேரரசால் கட்டப்பட்ட கோட்டையும் கோயிலும் உள்ள மிகப் பெரிய மலையைக் காணலாம். இந்த நகரில் சமீபத்தில் மிகப் பெரிய சாய் பாபா கோயில் கட்டப்பட்டுள்ளது.

புள்ளிவிவரங்கள் 
மடகாசிரா சட்டமன்றத் தொகுதியில் யாதவர்கள் ஆதிக்கம் செலுத்தும் 120 கிராமங்கள் உள்ளன. 

2001 இந்திய மக்கள் தொகை கணக்கெடுப்புப்படி,  மடகாசிரா மண்டலத்தின் புள்ளிவிவர விவரங்கள் பின்வருமாறு: 

 நகரில் 37,344 ஆண்களும், 35,878 பெண்களும் என 73,222 என்ற அளவில் மக்கள் இருக்கின்றனர்.
 இதில் 6 வயதுக்குட்பட்ட குழந்தைகள்: 9,709 (சிறுவர்கள் - 4,972 மற்றும் சிறுமிகள் - 4,739)
 மொத்த கல்வியறிவு பெற்றோர்: 34,125

உசாத்துணை 

Coordinates on Wikidata
அனந்தபூர் மாவட்டம்
ஆந்திர ஊர்களும் நகரங்களும்